
Ideja i svetost oltara 


U nas je sveta liturgija većinom još sakriveno blago, sakri- 
veno ne samo neukima ili nehajnima, nego i golemoj većini obrazo- 
vanih ili gorljivih katolika. Naš čovjek više sluti negoli razumije 
ono uzvišeno i božansko, što se krije n. pr. u euharističkoj Žrtvi, 
koju je Crkva zaodjela u tako divne liturgijske oblike, riječi i čine, 

Ovaj članak polazi čisto s praktičnog gledišta i hoće da po- 
mogne katoliku, da dublje shvati značenje novozavjetnog oltara, 
a s tim će mu, nadam se, mimogred sinuti u jasnijoj slici i ona 
otajstvena i životna veza, u kojoj je kršćanin s Gospodinom i 
Spasom našim, vječnim Velikim Svećenikom, Isusom Kristom. 


1, Povišeno mjesto, prijestol milosti, asilsko pravo i simbol oltara, 


1. Nije puki slučaj, što se žrtva od davnine prikazuje na 
povišenom mjestu. Žrtva bi se mogla prinijeti i na tlu. Povišeno 
mjesto ima svoje značenje tako naravno, da već u drevnoj davnini 
nalazimo povišena mjesta žrtvovanja. Čovjek zamišlja Boga u 
visini pa kad n. pr: gradi hramove, kad žrtvuje ili se moli na 
visini, čini mu se, da je nekud bliži Bogu. Zato je već Abraham 
prikazao na gori svoju žrtvu, tip Žrtve novozavjetne; Izraelci su 
prvi oltar Jehovi u obećanoj zemlji podigli na brdu Ebalu; David 
je sagradio hram na Sionu, koja time postaje gora Božja, sveta; 
Spasitelj je s apostolima blagovao zadnju večeru i ustanovio pre- 
svetu Euharistiju na Sionu u cenakulumu, koji je bio u gornjem 
gpratu, a i prvi su se kršćani voljeli skupljati na euharističku 
gozbu u gornjim spratovima; na gori Kalvariji prinio je Isus otkupi- 
teljsku Žrtvu, koja se ponavlja na oltaru, 

Žrtva je najodličniji čin, kojim čovjek štuje Svevišnjega, pa 
je prirodno, da se onda žrtva prikazuje svečanije, na povišenu 
mjestu. A buduć je po ljudskom shvaćanju oltar mjesto posebne 
prisutnosti Božje, kamo Višnji kanoti silazi, da dijeli darove, to je 
oltar i najuzvišenije i najsvetije mjesto. Ako to vrijedi za oltare 
Starog Zavjeta, onda kud i kamo više vrijedi za oltare Novoga: 
naši su oltari posvećeni boravljenjem i otajstvenim djelovanjem 
Sina Božjega, koji iako preobraženim tijelom u neku ruku ima 
dijela u Božjoj posvudnosti, ipak tijelom nije posvudan, nego (na 
zemlji) samo pod sakramentalnim prilikama, a tim se svetim prili- 
kama zaodijeva baš na oltaru. 

No Isus nije na oltaru samo nazočan, On i obnavlja otajstve- 
nu spasiteljnu Žrtvu svoju, od koje nema ništa svetije ni uzviše- 
nije; na oltaru se, da tako reknem, ugotavlja »kruh s neba, koji 
ima svaku sladost u sebi« kao nekoć mana, tip i simbol ove novo- 
zavjetne nebeske hrane, »panis angelicus« (hljeb anđeoski). Na 
oltaru se dakle vrše euharističke tajne, zato se presveta Euharisti- 

ja i zove »oltarski sakramenat« — S oltara dobivaju vrhunaravnu 
silu svi sakramenti, ;pa i sakramentalije. Otud i nastojanje Crkve, 
da se i sakramenti i sakramentalije što više povežu s oltarskom 
Žrtvom. Daleko je dakle od mišljenja Crkve običaj, koji je na- 
žalost u nas veoma raširen, da se na pr. vjenčanje ili ukop vrši 
bez svete Mise. 

2. Sv. Optato, milevski biskup, u znamenitom djelu o here- 
tičkim Donatistama (De schismate Donatistarum) naziva oltar 
»sedes Corporis et Sanguinis Christi: prijestol Tijela i Krvi Kristo- 
ve«, Tu sliku nalazimo već kod sv. Pavla: »Pristupimo dakle 
s pouzdanjem k prijestolu milosti, da primimo milosrđe« (Žid. 4, 
16). Taj prijestol milosti bez sumnje je kršćanski oltar, za koji veli 
isti apostol: »Imamo žrtvenik, od kojega ne smiju jesti, koji služe 
šatoru« (Žid. 13, 10) t. j. nepokršteni Židovi. Oltar je mjesto, gdje 
se na najdivniji način još danas očituje milosrđe Božje; zato je 
oltar od davnine uživao na poseban način asilsko pravo. Klasičan 
primjer sadržaje poznati govor svetoga Ivana Zlatousnoga u slu- 
čaju zloglasnoga konsula Eutropija, koji se zaklonio u crkvu i pri- 
hvatio se za oltar, kad ga je bijesni narod htio ubiti. Sveti je 
nadbiskup nastojao da odvrati narod od krvi, jer krivca štiti oltar, 
kojeg se drži, a ta je zaštita, veli, »pravi ures oltara«; jer je oltar 
slika Krista, koji je dopustio, da mu grješna žena obuhvati noge 
ipa joj je udijelio oproštenje. Ovaj ga je put sv. Ivan spasio s pozi- 
vom na ono isto asilsko pravo, što ga je nasilni Eutropije pobijao, 
dok je bio carev miljenik. 

Asilsko pravo oltara vrijedi još i danas za svakoga od nas, 
kad se grijesima opterećeni utječemo »prijestolu milosti, da steče- 
mo milosrđe« i oproštenje. 

3. Oltar je simbol Isusa Krista i njegova vječnog svećeništva, 
i stoga Crkva zahtijeva, da oltar, na kojem se prikazuje sveta 
Žrtva, bude sav od kamena ili barem da bude od kamena oltarska 
ploča (ara) tolika, da na nju stane hostija i veći dio kaleža (Missa- 
le Rom.). 

Isus je naime temeljni kamen, na kojem se osniva naše otkup- 
ljenje, posvećenje i konačno spasenje. On je živi kamen, s kojim 
smo mi vjernici združeni u živoj vezi zgrade Božje. Prekrasno to 
izrazuje sveti Petar u svojoj prvoj poslanici pisanoj kršćanima 
Male Azije: »Pristupite dakle k njemu, koji je doduše od ljudi 
odbačen, ali je od Boga izabran i predragocjen. I sami kao živo 
kamenje uzidajte se kao kuća duhovna i svećenstvo sveto, da pri- 
nosite žrtve duhovne, predrage Bogu po Isusu Kristu. Zato stoji 
u Pismu: Evo stavljam na Sionu kamen ugaoni, 
izabrani, predragocjeni, i koji vjeruje u njega, 
ne će se postidjeti. Vama je dakle, vjernicima, na čast, a 
nevjernicima kamen, koji odbaciše graditelji, i taj posta glava od 
ugla«. (I Petr, 2, 4—7). 


Ideja i svetost oltara 159 





Već je prorok Danijel (2, 34 ss.) navijestio Mesiju i njegovo 
kraljevstvo u slici silnoga kamena, koji će se otkinuti sa stijene 
bez sudjelovanja ljudske ruke, Otajstveno je značenje netesanog 
kamena, kakav se u St. Z. morao uzeti za oltar, na kojem će se 
prinositi žrtve paljenice. Ne krije li se u toj okolnosti natuknuto 
utjelovljenje Sina Božjega bez sudjelovanja čovjeka? 

Kršćanska je starina gledala u oltaru lik Isusa Krista. Jasno 
se to vidi već u vrlo starom spisu »O crkvenoj hierarhiji«, koji se 
nekoć pripisivao Dioniziju Areopagiti, učeniku sv. Pavla (Djel 
17, 34). No već rano nazivahu crkveni naučitelji i pisci i samog 
Isusa oltarom, U tom se krije uzvišen smisao, koji nam utire put 
dubljem pronicanju u čudesnu narav božanske Žrtve i neprekidnog 
spasiteljskog djelovanja Isusova. Eusebije (ca. 270—339) u glaso- 
vitoj svojoj Crkvenoj Povijesti veli: »Veliki i uzvišeni oltar jest 
zajednički Veliki Svećenik svemira, Isus sam, jedinorođeni Božji; 
on prima radosna lica i otvorenih ruku mirisni kad i duhovne mo- 
litvene žrtve sviju i prinosi svojem Ocu na nebu« (Hist, Eccl. 
X, 4). Crkva kaže to isto na pr. u obredu ređenja podđakona: 
»Oltar svete Crkve jest Krist, po svjedočanstvu Ivana, kojino u 
svojem Otkrivenju veli, da je vidio zlatan oltar gdje stoji pred 
prijestolom, a na oltaru i po oltaru posvećuju se Bogu Ocu prikazi 
vjernika. Pokrovci (pallae) i tjelesnici (corporalia) tog oltara nisu 
udovi Kristovi, to jest vjernici Božji, kojima se Gospodin kanoti 
dragocjenim ruhom zaodijeva«, A u oficiju posvete bazilike Pre- 
svetog Otkupitelja (9. stud) čitamo: »Oitar pomazan krizmom 
znamenuje lik Gospodina našeg Isusa Krista, koji je naš oltar, 
žrtva i svećenik«. 

Isus »živi navijek, da nas zagovara« svojim zaslugama i »ne- 
iskazanim uzdisajima«: to je njegovo spasiteljsko djelovanje na ne- 
bu, koje jur crkveni pisci drevne davnine shvaćaju kao žrtvu 
Krista i njeđov nebeski oltar.) O tom oltaru piše mučenik i 
apostolski učenik sv, Ignacije (# 109): »Kanoti k jednom hramu 
Božjem i k jednom oltaru tecite svi k jednom Isusu Kristu, koji 
je od jednog Oca proizašao i kod jednoga (Oca) bio i k jednome 
otišao«. Taj nebeski oltar označuje i sv. Irenej (f poslije 191), kad 
kaže, da onamo smjeraju naše euharističke žrtve:  »(Isus) hoće, 
da i mi prinosimo dar na oltar često, bez prekida. Jest dakle 
oltar na nebu: jer onamo idu naše molitve i naše žrtve«, 


2, Presv. Euharistija. Moći svetaca. 


4. S oltara primamo sveti euharistički kruh, otajstvenu hranu 
dušama, zalog nebeske slave. Taj je euharistički kruh poseban 


1) V. »Mysterium Fidei«, znamenito djelo o. Mauricija de la Taille D. I. 
(2. izd. 1924, Pariz). 

plod oltarske žrtve pa se nekoć davao redovno sa žrtvenika u 
vrijeme same žrive (sv. Mise). Kršćani bi ga blagovali sa svećeni- 
kom, kadgod bi prebivali svetoj Misi, a to posve odgovara oltarskoj 
žrtvi, kojoj je pričest integralni dio. Jasno je potom, da je oltar 
najpodesnije mjesto za čuvanje sv. Euharistije, da se dijeli izvan 
svete Mise na pr. kao popudbina umirućim. 


Od toga su se pravila činili izuzeci. Tako se u doba krvavih progona 
dopuštalo vjernicima da presveto Tijelo od Mise ponesu svojim kućama; tamo 
bi Ga čuvali u kutijama, vrbovim košaricama itd, te blagovali, da se krijepe 
za slučaj opasnosti, kad je trebalo dati život za Krista, Zanimivo je, što 
piše sv. Bazilije (Ep. 93.) o pustinjacima, koji su živjeli u samoći bez svećenika: 
oni su po starom običaju imali uza se svetu Euharistiju i primali ju iz svoje 
ruke, U Aleksandriji i u Egiptu imali su je većinom svjetovnjaci u svojim 
kućama pa bi ju blagovali, kadgod bi htjeli. 


Crkva je s važnih razloga takve običaje ukinula, i danas se 
čuva sveta Euharistija na oltaru. Tako je Crkva definitivno 
naredila u Rimskom Ritualu g. 1614, dok se prije sveta Tajna 
čuvala ne samo na oltaru nego i u sakristiji te u blizini oltara *) 
i povrh njega. Posuda, u kojoj se držala sv. Euharistija, imala 
je oblik kutije (pyxis, capsa, od drva, bjelokosti ili drage kovine), 
tornjića, ili goluba od zlata ili srebra, koji bi počivao na plitici 
(pateni) i visio s tako zvanog ciborija, Golub je i u ovom slučaju 
bio simbol Duha Sv., koji bitno djeluje kod pretvorbe (epikleza) 
i pričesti. 

»Ciborium« (od grčke riječi — «wBoowv ) karakterističan ie 
za glavne oltare za doba bazilika. To je bio kao šator stojeći 
na četiri, rjeđe na šest stupova, a mogao se zatvoriti zastorima. 
Očito se ovako htjelo istaći, da je kršćanski oltar »svetinja nad 
svetinjom« Novog Zavjeta. 1 kaošto je u »svetinji nad svetinjom« 
Starog Zavjeta smio unići samo Veliki svećenik, tako je po starom 
rimskom obredu u času žrtve smio unići u ciborium samo Pontifex, 
Po Liber Pontificalisu (Žića papa) poklonio je Konstantin Veliki 
crkvi sv. Petra u Rimu srebrn ciborium ukrašen slikom Spasile- 
ljevom.  Ciboriumi su se održali u crkvama sve do romanske 
periode, pače ih ima i u gotskim crkvama (Regensburg), a diže se 
i nad »konfesijom« sv. Petra u Rimu. 

Oltar se kršćanski od vajkada shvaćao kao prijestol Boga- 
Čovjeka, Kralja neba i zemlje, pa kavšto se počasni krov stavlja 


*) Gotika je dala oduška dubokom štovanju oltarske Tajne prekrasnim 
sakrameninim kućicama, koje se često odlikovahu obilatim arhitektonskim 
oblicima. Nekoje se dizahu visoko, kao na pr. ona u ulmskoj katedrali, koja 
je visoka do 30 metara. Središte je takove kućice bila škrinja s presvetim 
Otajstvom, a do nje su vodile stepenice. 

nad prijestole vladara i biskupa, tako se s još većim pravom 
dizao nad »prijestolom milosti« Novoga Zavjeta. Presvođeni krov 
bio je slika nebeskoga svoda, četiri su stupa značila četiri strane 
svijeta, i tako se lijepo isticalo, da je Isus, koji se žrtvuje pod 
ciboriumom na oltaru, posrednik neba i zemlje; križ je pak povrh 
ciboriuma značio, da je ovo mjesto otajstvena Kalvaria. 

5. U oltaru moraju biti moći svetaca Božjih. To je prastar 
propis, a potječe od običaja, da su već u drevno kršćansko doba 
oltare i crkve dizali nad grobovima mučenika, Mjesto, na kojem je 
mučenik posvjedočio vjeru svojom krvlju, zvalo se grčki uaorioiov 
(svjedočanstvo), latinski confessio (ispovijest). Tako se zvao i 
Srob, u koji bi se položilo mučenikovo tijelo, pače se zvalo »con- 
fessio« i mjesto pod oltarom ili u oltaru, gdje počivahu svete 
moći, Trag se tome vidi još i danas kod posvete oltara: biskup 
stavlja moći u udubinu na oltaru, koja se u Rimskom Pontifikalu 
zove canfessio (sepulchrum). : 

Mučenici davši život za vjeru pokazaše najsilniju ljubav 
k Isusu, koji se opet i sam prije žrtvovao u smrti za ljude. Crkva 
nije mogla ljepše i nježnije častiti ovu junačku svoju djecu nego 
dovedavši im mučena tijela tako blizu Žrtvi na oltaru. Krasno je 
to izrekao sv. Ambrozije (333— 397), kad su njegovim nastojanjem 
nađena tijela svetih mučenika Gervazija i Protazija i on ih svečano 
polagao u grobnicu ispod oltara, koji bješe dao prirediti za sebe: 
»Neka dođu slavne žrtve (t. j: mučenici) na mjesto, gdje se nalazi 
Krist Žrtva; ali na oltaru nek je onaj, koji je iza njih trpio, a pod 
oltarom oni, koji su njegovom mukom otkupljeni. Ovo sam mjesto 
odredio za sebe, jer je pravo, da ondje počiva svećenik, gdje je 
običavao žrtvovati; no ustupam svetim žrtvama bolji dio: ovo je 
dolikovalo mučenicima.  Položimo dakle svete ostanke i unesimo 
ih u dostojni hram i slavimo cijeli dan s vjernom pobožnošću«. 
(S. Ambr. Ep. 22). 

Ovako nam se u Crkvi na zemlji trajno stavlja pred oči 
viđenje sv. Ivana: »I kad otvori peti pečat, vidjeh pod oltarom 
duše zaklanih radi Riječi Božje i radi svjedočanstva, kojim su 
svjedočili« (Otkriv. 6, 9). 

Mučenik je najvjerniji lik Isusa, koji na otajstveni način lije 
Krv na oltaru, i zato su se od davnine u svetoj Misi spominjala 
imena svetih mučenika. Tako zvani reformatori 16. vijeka u 
svojoj su umišljenoj muđrosti izgubili pojam žrtve i Crkve te 
odnošaja nevidljive njezine Glave Isusa Krista prema udovima 
(vjernicima); stoga nisu mogli razumjeti ni starinskog bogoslužnog 
kulta mučenika i ostalih svetaca. Da im oholost nije zamračila 
vid, mogli su lasno dokučiti, da kuli mučenika ipak na koncu 
smjera na Onoga, od kojeg je poteklo sve mučeništvo: de quo 
martyrium omne sumpsit principium, veli Crkva, koja je vazda 
ovako shvaćala štovanje svetaca. O tome svjedoče uz ostalo mno- 

ge misne molitve (Oratio i Secreta), koje su velikim dijelom svet 
i drag amanet drevnoga doba kršćanstva, kad su još vjernici 
donosili žrtvene darove (oblationes, munera), na pr. »primi Go- 
spodine, darove za spomen tvojih Svetih«, ili; »na čije poštenje 
ovo prikazasmo tvojem Veličanstvu«, ili: »nek ti je mila ova 
prikazba na čast tvojih Svetih«, Sveta se Misa prikazuje Bogu 
Trojednomu kao realan spomen djela Otkupljenja (»Ovo činite 
na moj spomen...«), no ona se prikazuje i na spomen blaženih već 
udova mističnoga tijela Kristova, kako svećenik duboko sagnut 
nad oltar moli u sv. Misi poslije prikazanja:  »Primi, presveto 
Trojstvo, ovaj prikaz, koji ti prinosimo na spomen muke, uskrsnu- 
ća i uzašašća Isusa Krista, Gospoda našega, i na čast Blažene 
Marije vazda Djevice i svetoga Ivana Krstitelja i svetih apostola 
Petra i Pavla i ovih /t. j. svetaca, kojih su moći na oltaru/ i svih 
Svetih: da njima bude na čast, a nama na spasenje, te da se oni 
dostoje zagovarat nas na nebu, kojih se spominjemo na zemlji. Po 
Kristu, Gospodinu našem. Amen«. 

Veličajna je misao, kako smo po svetoj Misi na poseban 
način u zajedinstvu s blaženim članovima Crkve (Communicantes), 
i zato njihov spomen, a pogotovo prisutnost njihovog mučeništvom, 
fizičkim ili moralnim, posvećenoga tijela dobiva vrlo nježno i 
duboko značenje. Smijemo se i pouzdano nadati, da nas oni doista 
zagovaraju u božanskoj Žrtvi, koja se vrši na njihovu posvećenom 
tijelu, a smijemo se nadati to pouzdanije, što im je svakako milo, 
kad hvalimo Boga za njegove milosti, što su na njima sjale. Njima 
samima nema veće časti na zemlji od ove, što im je mrtvo tijelo 
u oltaru, tako blizu neokaljanom Janjetu, koje se žrtvuje na oltaru, 
a kojemu Crkva iskazuje najveće i najusrdnije počitanje. Sv. 
Zlatousti veli:  »Velika je čast biti spominjan, kad je Gospodin 
nazočan, kađ se ponavlja njegova smrt i vrše nedohitne tajne 
uzvišene Žrtve«. 

Već su se u srednjem vijeku smjele za posvetu oltara uzimati 
moći Svetih, koji nisu bili mučenici“) Kad se ne bi mogle dobiti 
nikakve moći, položila bi se u oltar presveta Euharistija, obično 
tri posvećene Hostije, 

U srednjem su se vijeku svete moći, osobito mučeničke, 
uvelike štovale, Gdjekoje su katedralne crkve stavljale u glavni 
oltar velik broj svetih moći.  Zanimiv je u tom pogledu slučaj 
eichstattskoga biskupa Gundakara IL, koji je na dan posvete 
svoje katedrale položio u oltar 156 raznih relikvija! (Nabraja ih 
Thalhofer, Handbuch der kath, Liturgik, I. izd. 1/2 str. 756.). 

Danas se svete moći uzidavaju u kamenu ploču na sredini 
oltara, i kad se svećenik nakon pristupnih molitava uspne na 
oltar, duboko se sagne i moli: 

3) To se smije činiti i danas, no moraju ipak s njima biti i mučeničke 
moci. 

»Molimo te, Gospodine, po zaslugama Svetih tvojih, kojih 
su moći ovdje, /tu poljubi oltar! i svih Svetih, da se dostojiš 
oprostit mi sve grijehe moje. Amen«, 


3. Povijest oltara, 


6. Prvi je euharistički oltar u Novom Zavjetu onaj, na kojem 
je božanski Spasitelj prikazao i naredio nekrvnu žrtvu u cenakulu- 
mu. Ovaj najčasniji oltar ima oblik stola (ca. 4X2 m), a čuva se 
kao dragocjena relikvija u bazilici sv. Ivana Lateranskoga, rimskoj 
katedralnoj crkvi. U istoj se bazilici nalazi i drveni oltar sv. 
Petra. Na njemu je po predaji prvi Papa služio svetu Žrtvu u 
kući senatora Pudensa, koga je s obitelju obratio Kristu. U sre- 
dini drugog vijeka časna je kuća Pudensova pretvorena u crkvu, 
koja bi po jednoj kćeri senatorovoj. prozvana »Santa Pudentiana«, 
a otud je za Pape sv. Silvestra I. (314—335) oltar sv. Petra pre- 
nesen u Lateransku baziliku. Obložen je mramorom, a pridržan 
svetom Ocu, da na njemu služi svetu Misu. 

U prvo doba kršćani nisu imali svojih hramova, nisu imali 
ni stalnih oltara, nego su svetu Tajnu obavljali, gdje su mogli: na 
stolu, na kamenu, na stijeni. Vjernici su se s biskupima i svećeni- 
cima skrivali po šumama, samotnim poljima, u pojatama, kućama, 
grobljima, čak bi se znali otisnuti lađom od obale i na moru slaviti 
Boga euharističkom Žrtvom, psalmima i molitvama. 

Potresan je primjer svetog mučenika Lucijana Antiohijskoga 
(312). Svezan na rukama i nogama ležao je sluga Božji u tamnici 
čekajući smrt. Kršćani ga pohađahu, da mu olakšaju muku i da 
od njega čuju riječi utjehe. Na Bogojavljenje ga zamoliše, neka 
bi prikazao svetu Žrtvu. Sveti muž ležeći na tlu digne oči k nebu 
i progovori sa suzama: 

»Draga moja djeco, Bog toga ne traži ni od vas ni od mene; 
ta gdje bi ja mogao vršiti svetu Tajnu, kad eto nemam, što za to 
treba«. Vjernici ne htjedoše popustiti, nego uzmu još življe moliti, 
neka ih na tako svet blagdan ne pusti kući bez svete Žrive i 
pričesti. Napokon čovjek Božji popusti i reče: »Neka, no buduć 
ovdje nema oltara od drva ili kamena, bit će moja prsa žrtveni 
oltar. Vi se pak prikučite i napravite krug oko mene, pa ćete 
biti hram, u kojem ću žrtvovati«. Tako i bi: Mučenik obavi 
svetu Žrtvu na svojim prsima, kako je već mogao, i pruži nazočni- 
ma svetu pričest. Sutradan mu krvnik odrubi glavu.) 

Kršćanski oltar ima svoj razvitak i svoju povijest, no taj ne 
ide u okvir ove radnje. Spominjem tek nekoliko podataka, iz 
kojih prosijeva veliko poštivanje oltara i želja, da se oko i srce 
vjernika privuku na mjesto božanske Žrive, U bazilikama Kon- 


4) Dr. B. Sauter O. S, B., Das heilige Messopfer. 

stantinova doba i kasnije spominju se čak zlatni i srebrni oltari, 
a to jamačno znači, da su bili obloženi zlatom ili srebrom: Bogu 
se htjelo dati najbolje i najdragocjenije. Dok je baziličko doba 
dalo oltaru »ciborium«, romansko (1f. do 13. vijeka) je karakteri- 
zovano oltarskim nastavcima, koji se poput zida dizahu na straž- 
njem dijelu oltarske menze (retrofrontale, suprafrontale), a svrha 
im je ta, da se novozavjetna »Svetinja nad svetinjom« okruži što 
većim sjajem i veličjem. Isprva su ti nastavci bili drvene ploče 
(retrotabulae) ukrašene zlatom i dragim kamenjem, kadšto i slika- 
ma, a i presvučene skupocjenom tkaninom i čipkama. Kasnije se 
javljaju i kameni nastavci. Gotika i renesansa na svoj su način 
nadovezale na retrotabulni oltar i dalje ga razvile, a svuda izbija 
čežnja, da se oltar istakne kao najsvetije i najglavnije u crkvi. 
Zasluga je renesanse, što se općenito prekinulo s »njemačkim 
običajem« i presveta se Euharistija definitivno prenijela na oltar. 
To i jest njezino pravo mjesto, jer žrtveni čin i žrtvena gozba 
spadaju skupa. Tako je i naredila sveta Stolica g. 1863., da se 
presv. Euharistija smije čuvati samo »u tabernakulumu na sredini 
oltara«. 


4. Posvećenje oltara, Završetak, 


7. Božanska se Žrtva smije prikazati samo na posvećenom 
oltaru. Posveta oltara (consecratio) ide u red liturgičkih čina, 
koji su pridržani biskupu, a obiljem i sjajem obreda bez sumnje 
je jedna od najljepših posveta. Crkva hoće da nam veličajnim 
obredima doziva u pamet neiskazanu veličinu Isusa Krista i njego- 
ve Žrtve, pa nas tim i potiče, da pristupamo k oltaru s najdubljim 
poštovanjem. 


Pri posveti stalni oltar (altare fixum) dobiva svoje ime ili 
po kojem otajstvu (titulus altaris) ili po kojem svecu (patronus 
altaris). 


Po propisu Rimskog Pontifikala biskup uoči posvete metne 
u posudicu, koja će se uzidati u oltar, svete moći, tri zrna tamjana 
i pargamenu s izjavom, da je toga i toga dana, mjeseca i godine 
posvetio ovaj oltar na čast svetoga N. i u oltar zatvorio moći 
svetih mučenika N, i N., te daje vjernicima danas oprost od gođinu 
dana, a na godišnjicu posvete četrdeset dana onima, koji oltar 
pohode. Ona tri zrna tamjana znače, da su mučenici davši svoj 
život za Isusa prinijeli žrtvu paljenicu, ugodan miris Bogu, kaošto 
izgori tamjan, koji se pali u čast Svevišnjemu. 

Obred posvete oltara veoma je dug, a da tko osjeti svu 
njegovu ljepotu, trebao bi da ga prouči u Pontifikalu (biskupski 
obrednik). Ovdje nek je dosta da se istaknu ukratko tek neki 
momenti te veličajne posvete. 

Važnost iposvetnog čina očituje se već na početku obreda, 
kad biskup pod mitrom klekne na stepenicu oltara, dok se pjevaju 
litanije Svih Svetih. 

Biskup učini na sredini menze i na četiri ugla oltara znamen 
križa svetom vodom pomiješanom s vinom, solju i pepelom govoreći 
svaki put: »Nek bude posvećen ovaj oltar na čast svemogućega 
Boga i slavne Djeve Marije i svih Svetih i na ime i spomen svetoga 
N. U ime Oca i Sina i Duha Svetoga. Mir tebi«. 

Sedam puta posvetitelj obađe oltar i škropi ga obilato 
stručkom hisopovim: to je simbol sedam svetih sakramenata, 
po kojima nam dolazi obilje milosti stečene krvlju prolivenom na 
Golgoti u žrtvi, koja će se na otajstveni način obnavljati na ovom 
oltaru te biti vrelo života božanskoga. 

Osobito je svečano uzidavanje svetih moći u oltarski »grob« 
(sepulchrum, confessio), što ga je biskup prije posvetio krizmom, 
simbolom Duha Svetoga. 

Biskup osim toga više puta pomazuje oltar katekumenskim 
uljem i svetom krizmom (iskaz ljubavi i poštovanja Isusu, koga 
oltar predočuje) i kadi oltar tamjanom uz prekrasne molitve, anti- 
fone i psalme, uz česte aluzije na starozavjetne likove, na pr. u 
veličanstvenoj prefaciji. U molitvama se često ponavlja prošnja, 
neka bi svemogući, vječni, milosrdni Bog blagoslovio i posvetio 
ovaj oltar, da bude vazda svet, da se s njega diže hvala i zadovolj- 
ština Bogu, da budu na njemu gprijatni prikazi vjernika i uslišane 
njihove molitve, da im s njega dođe milosrđe i oproštenje, hrana 
duši i vječno spasenje, 

8. Kršćanskom srcu nema na svijetu ništa milije od Božjeg 
oltara, a nema ni svetije ni uzvišenije, promatrali mi svrhu njegovu 
ili ideju ili posvetu. Sveti Oci i crkveni pisci drevne davnine i 
kasnijih vijekova ne nasmažu riječi, da izraze svoje poštovanje 
Božjem oltaru, U grčkom jeziku upotrebljavaju uz oltar  (rgdseča) 
pridjeve: Gyiu, teod, tela, gopeoa, powođiue, zvevnarvni, Bas; 
u latinskom uz mensa: sacra, mystica, tremenda, divina, regia, 
spiritualis, coelestis, immortalis (svet, božanski, strahotan, duho- 
van, kraljevski, otajstven, nebeski, besmrtan). Kako divno znače- 
nje imađu svi ti ukrasni pridjevi! > 

Svaki, je posvećeni oltar određen za svetu Žrtvu Novoga 
Zavjeta i zato zaslužuje najveće poštovanje; no kud i kamo veće 
strahopočitanje treba da iskazujemo onom oltaru, na kojem stoluje 
živi Sin Božji, Veliki Svećenik, Kralj kraljeva, Gospodar gospo- 
dara (Rex regum, Dominus dominantium), Kralj vjekova (Rex 
saeculorum), Bog i Spasitelj naš Isus Krist!*) Prvi naš pozdrav i 
poklon, kad uniđemo u crkvu, nek ide Njemu nazočnome! Slabo 


5) Osuditi treba sakristane, koji puštaju na oltaru prašinu, smetlje, 
izgorene šibice i ostali sličan ures oltara Božjega. 

li razumiju božansko Otajstvo oltara oni, koji najprije pozdravljaju 
slike i kipove i dugo ostaju pred njima, a iza Kralja slave imadu 
tek hitan poklon. 

U sjeni oltara titra vječno svijetlo, titra kao da zbori o ne- 
dohitnoj i svesilnoj Ljubavi, koja se sakrila pod priliku hljeba. 
Tu je duši najmilije boraviti i u časovima svijetle radosti i u 
mraku boli i trpljenja. Silnije nego li je prorok čeznuo za hramom 
Božjim i njegovim oltarima, čezne prosvijetljeno kršćansko srce 
za svetim oltarom: 

»Kako su lijepi šatori tvoji, Gospode nad silama! 

»Duša mi čezne i gine za trijemovima Gospodnjim! 

»Srce mi i tijelo klikću Bogu živomu. 

»Jer i vrabac si nađe kućicu i grlica gnijezdo, gdje polaže 
ptiće svoje: 

»oltare tvoje, Gospode nad silama, 

»Kralju moj i Bože moj!« (Ps. 83, 1—4). 


Miroslav Vanino D. I. 


B 


Tereza Neumann iz Konnersreutha 


Konnersreuth je danas daleko poznatije mjesto negoli ma 
koji grad Jugoslavije. To ime ide od ustiju do ustiju. A ipak pred 
par godina nitko ga nije spominjao. Odakle ta promjena? U njemu 
živi Tereza Neumann, koja je potresla čitavim svijetom, I danas, 
dok ovo pišemo, dolaze stranci nesamo iz Njemačke, Francuske 
u to malo trgovište, koje jedva broji hiljadu duša; tamo dnevno 
trče auto i kola, koja su puna putnika iz sve Evrope, pa čak i iz 
Amerike, Što vuče te ljude amo? Upravo osoba Terezina, Ča- 
sopisi i ilustracije pune svoje stupce fotogralijama, opisima, izja- 
vama raznih stranaca — a svijet sve to pomamno guta, željan 
istina novotarija, senzacija, ali i pohlepan za nadnaravnim poja- 
vama. Stvar je sada tako daleko došla, da su morali posegnuti 
u to pitanje i sami katolički biskupi Bavarske i zabraniti hodo- 
čašća. Nedavno je i kardinal Faulhaber u Miinchenu morao odr- 
žati jednu propovijed u svojoj katedrali i zauzeti odlučno stano- 
vište u čitavoj stvari. 


1. Tko je Tereza Neumann? 


Ona se rodila u Konnersreuthu u Oberpfalzu (Bavarska) 
19. 4. 1898. Otac je njezin krojač, pa i sada radi u tom zanatu. 


